google/wiki40b huggingface dataset:
Kolbeinn Sigþórsson

Klubbkarriere

Sigþórsson startet sin fotballkarriere med ungdomsfotball hos Knattspyrnufélagið Víkingur før han i mars 2006 gikk videre til ungdomslaget i Handknattleiksfélag Kópavogs. Her fikk han sin seniordebut i 1. deild karla (nivå to) under 2006-sesongen, hvor han scorte ett mål på fem seriekamper. Etter å ha fått sitt gjennombrudd ble han ettertraktet hos flere storklubber på kontinentet, og etter å ha hatt flere treningsopphold hos den engelske klubben Arsenal FC så valgte han derimot den nederlandske klubben AZ Alkmaar.

AZ Alkmaar

Etter å ha ankommet AZ Alkmaar i mars 2007 spilte Sigþórsson på flere av klubbens ungdomslag før han ble tatt opp til førstelaget i juli 2010. Hans debut på førstelaget kom i en kvalifiseringskamp til UEFA Europa League 2010/11 borte mot den svenske klubben IFK Göteborg den 5. august 2010 (1–0), hvor han kom inn som innbytter for Erik Falkenburg. Hans første mål i Eredivisie kom mot SBV Excelsior den 29. august 2010. Den 29. januar 2011 scorte han fem mål i seriekampen mot VVV-Venlo, som gjorde ham til den nest mestscorende utlending i en seriekamp i Eredivisie etter brasilianeren Afonso Alves med sine syv mål på én kamp for SC Heerenveen i 2007. Etter å ha scoret 15 seriemål og blitt klubbens toppscorer for 2010/2011-sesongen ønsket AZ Alkmaar å forlenge kontrakten med Sigþórsson, men spilleren selv ønsket ikke å skrive under på en ny kontrakt.

Ajax

Den 4. juli 2011 ble det offentliggjort at Sigþórsson var blitt solgt til storklubben Ajax Amsterdam for en overgangssum verdt €4,5 millioner euro. Hans første offisielle kamp for Ajax kom under Johan Cruijff Schaal mot FC Twente den 30. juli 2011, som Ajax tapte 1–2. Hans første seriemål for Ajax kom den 14. august 2011 hjemme mot SC Heerenveen (5–1). Til tross for at han brakk ankelen i oktober 2011, og ble værende ute med skade frem til april 2012, bidro han likevel til at Ajax vant seriemesterskapet både i 2011/2012- og 2012/2013-sesongen.

FC Nantes

2. juli 2015 skrev Sigþórsson under en 5-årskontrakt med Nantes. Nantes måtte ut med 3,5 millioner Euro i overgangssum.

Internasjonal karriere

Sigþórsson fikk 16 kamper for Island U21 i perioden 2007 til 2011 og scorte totalt fire mål. Han deltok under U21-EM i fotball for herrer i 2011 i Danmark i juni 2011, hvor han ble tatt ut til UEFAs U21 All Star-lag som eneste islending. Han fikk sin offisielle landslagsdebut for Island i en vennskapskamp mot Færøyene den 21. mars 2010 (2–0), den samme kampen som Alfreð Finnbogason også fikk sin debut. Han scorte sitt første landslagsmål i en EM-kvalifiseringskamp hjemme mot Kypros den 6. september 2011 (1–0).
Han ble tatt ut i Islands EM-tropp til EM i Frankrike 2016.
Kangjiansk

Kangjiansk (kinesisk: 康家语 Kāngjiā Yǔ) er et relativt nylig oppdaget mongolsk språk i den sørøstmongolske undergruppe som snakkes av en muslimsk befolkning på omkring 300 mennesker i kommunen Jainca i Huangnan i provinsen Qinghai i Folkerepublikken Kina. Når det gjelder språkets taksonomiske tilhørighet, synes det å være en mellomting mellom  de mongolske språkene bonanisk og dongxiansk (santa).
Hesnesøya

Hesnesøya er ei øy som ligger på Sørlandskysten i havgapet øst for Grimstad. Den er ca. 0,54 km², høyeste punkt er 28 moh. Øya er kjent fra Henrik Ibsens dikt «Terje Vigen»; den er modell for Terjes hjemsted. Hesnesøya er et populært mål for båtturister om sommeren. Bebyggelsen ligger stort sett på nordsiden, ved sundet mot nabøøya Kvaløya. Hesneskanalen ble anlagt i 1883 for å lette adkomsten for de fastboende på Hesnesøya inn til Grimstad.
Sigma Guitars

Sigma Guitars er et gitarmerke som ble opprettet av selskapet C.F. Martin & Co. i 1970, og som var i produksjon helt frem til 2007.
I 2011 kjøpte det tyske firmaet ”AMI Musical Instruments GmbH” rettighetene til navnet, og relanserte Sigma Guitars, med hovedforskjell i at produksjonen ble flyttet til Kina.
Ettersom rettighetene til merkenavnet, og varemerket Sigma, i Amerika fortsatt tilhørte C.F. Martin & Co. etter salget til AMI, blir Sigma Guitars i dag i USA distribuert og solgt som Kindred Guitars.

Historie

Mot slutten av 60-tallet ble situasjonen særdeles vanskelig for mange amerikanske gitarmakere. Gitarer som var produsert Japan, men som lignet på de amerikanske, flommet markedet til en mye lavere pris enn de amerikanskproduserte. Disse gitarene ble derfor en stadig større trussel for amerikanske produsenters dominanse på gitarmarkedet. C.F. Martin & Co. bestemte seg derfor for å starte Sigma Guitars som et konkurransedyktig alternativ, for å ikke miste sin dominerende posisjon i det globale gitarmarkedet.

Produksjon

I 1970 ble merkenavnet Sigma Guitars lansert. Gitarene ble produsert i Japan, før de videre ble sendt til USA for inspeksjon og kvalitetssikring i forkant av salg.
Produksjonen fortsatte i Japan frem til 1983, før den ble flyttet til Korea (1984 – 1994). I 1994 ble gitarene produsert i Taiwan i tillegg til Korea, før produksjonen helt til sist ble flyttet til Indonesia frem til C.F Martin & Co. bestemte seg for å avslutte produksjonen i 2007.
Etter ”AMI Musical Instruments GmbH” kjøpte opp merkevaren i 2011, ble produksjonen satt til Kina.

Hodestykke og logo

Sigma Guitars sine tidlige 70-tallsmodeller (1970-1975) kjennetegnes av et mye mer firkantet hodestykke, som lignet mer på en ”stekespade”. Logoen bestod av blokkbokstaver SIGMA i gulldekal, med det greske sigmasymbolet i perlemor ovenfor. Sigmasymbolet blir ofte beskrevet som en ”sideliggende M”.
Halveis inn i 70-tallet (ca. 1976) ble designet for logoen på hodestykket forandret til en gullfarget ”Martin-stil” som viste ”SigmaGuitars”. Rett under ble det trykt ”Est. 1970.” i en mindre blokkfont for å representere grunnleggingsåret. Hodestykkeformen ble også forandret for å gjøre gitarene mer lignende sine brødregitarer fra C.F. Martin & Co.
Spesialhopprenn i Bischofshofen

Dette er en oversikt over spesialhopprenn for senior i Paul Außerleitner-bakken i Bischofshofen. Listen inneholder alle hoppukerenn i Bischofshofen, samt storbakkerennene i VM 1999.
Rennet i Bischofshofen er avslutningsrennet i den tysk-østerrikske hoppuka, og arrangeres vanligvis på helligtrekongersdag (trettendedagen), 6. januar. Da hoppukerennet i Innsbruck i 2008 måtte avlyses på grunn av sterk vind, ble rennet flyttet til Bischofshofen, der det ble holdt to renn.
Storbakken i Bischofshofen ble bygd i 1947 og hadde da navnet Hochkönig-bakken. Etter at den lokale hopperen Paul Außerleitner falt stygt i bakken 5. januar 1952 og døde fire dager senere, ble hoppbakken oppkalt etter ham. Bakken er kjent for å ha et langt, relativt slakt, naturlig tilløp. Ombygginger og utvidelser i årenes løp har gjort at den i dag ikke er fullt så mye av en naturbakke som den var tidligere.
Da ski-VM 1999 ble arrangert i Ramsau am Dachstein, gikk storbakkerennet og lagkonkurransen i spesielt hopp i Paul Außerleitner-bakken i Bischofshofen.
Fylkesvei 6940

Fylkesvei 6940 (Fv6940) i Trøndelag går mellom Klepp og Oksål i Inderøy kommune. Veien er 2,5 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 232 (Nord-Trøndelag).
Harry Maskrey

Biografi

Harry Maskrey startet sin fotballkarriere i Ripley Athletic i 1898 før han gikk til Derby County i desember 1902. I 1908 debuterte han på det engelske landslaget da England slo Irland 3-1 den 15. februar. 
På klubbnivå spilte han for Derby County fram til oktober 1909, da Bradford City ble hans nye klubb.
Under første verdenskrig tjenestegjorde han for Grenadier Guards før han etter krigen spilte han for British Cellulose. Han returnerte til Derby da klubben fikk et akutt målvaktproblem i 1920, før han avsluttet sin fotballkarriere i Burton All Saints.
Maskrey fikk et illebefinnende, og døde på puben The New Inn i Russell Street, Derby i 1927.
Haiyan (Jiaxing)

Haiyan (kinesisk: 海盐县, pinyin: Hǎiyán Xiàn) er et fylke i byprefekturet Jiaxing i provinsen Zhejiang i Folkerepublikken Kina. Det har et areal på 503 km², og ligger inntil Hangzhoubukten.
Befolkningen var på 364 812 innbyggere i 1999.

Kjernekraftverk

I fylket ligger Qinshan kjernekraftverk, og dessuten er et annet, Fangjiashan kjernekraftverk, under bygging (2009). Det har væt planlagt at det fra 2014 skal være ni kjernekraftverk i fylket.

Samferdsel

Hangzhoubuktbroen har sitt nordlige endepunkt i Haiyan.
Ulrik Imtiaz Rolfsen

Karriere

Ulrik Imtiaz Rolfsen har norsk-pakistansk far, Mohammed Ali Gondal, og norsk mor, billedkunstneren Kari Rolfsen. Han vokste opp på Hasle i Oslo. Han har i flere sammenhenger anklagd det norsk-pakistanske miljøet for ukultur.
Ulrik Imtiaz Rolfsen har arbeidet med film siden 1995 og har laget flere reklamefilmer og musikkvideoer. Han debuterte som spillefilmregissør med den norske actionfilmen Izzat i 2005. Filmen skildrer et norsk-pakistansk gjengmiljø på 1980- og 1990-tallet. Izzat ble produsert av Filmkameratene, og Rolfsen skrev manus til filmen sammen med Leon Bashir. I 2005 var Rolfsen også B-regissør på Import Eksport, en annen norsk spillefilm med norskpakistansk tematikk. I 2007 hadde Rolfsen regien på spenningsfilmen Varg Veum – Bitre blomster, basert på en historie om Gunnar Staalesens kriminalromanfigur Varg Veum. Filmen ble produsert av Miso Film & SF Norge. 
Han har regissert Den siste revejakta som bygger på Ingvar Ambjørnsens roman med samme navn. Den åpnet Filmfestivalen i Haugesund i 2008.
I 2011 laget han serien Taxi. Serien handler om en ung norskpakistansk jurist som får nyss om storstilt taxisvindel i Oslo, og oppdager at pakistanske slektninger og norske myndigheter er involvert. Rolfsen fulgte opp serien med boka Gass i 2012.
Norfolk terrier

Historie

Norfolk terrier stammer opprinnelig fra små rødlige og black-and-tan fargede terriere som fantes i sørøst England på 1900-tallet. Fra denne typen ble det blandet inn flere forskjellige andre terriere. Krysninger mellom Dandie terrier, glatthåret Foxterrier, Yorkshire terrier, irsk terrier, Staffordshire bull terrier og Bedlington terrier dannet opphavet til både Norwich terrier og Norfolk terrieren, slik vi kjenner dem i dag. I 1932 ble denne hunden anerkjent som Norwich terrier av The Kennel Club. Selv om  Norfolk terrier har samme bakgrunn som Norwich terrier, ble det i 1957 søkt om å opprette et eget register for hunder med henholdsvis hengende og stående ører. Norfolk terrieren er varianten med hengende ører.
Norfolk terrier har blitt en populær hunderase og ventetiden på valper kan av og til bli lang. I 2007, ble det registrert 15 nye Norfolk terriere i NKKs stambokregister.

Bruksområdet

Norfolk terrier har bakgrunn som jakthund, men er i dag mest populær som selskapshund. Den egner seg godt til hundesport som lydighet, agility og spor, men den er også en god turvenn.

Rasestandard

Karakteristikk:
Rask, livlig, årvåken, selskapelig, uredd og lojal. Aldri aggressiv.
Hode:
Skallen er bred og svakt hvelvet, god bredde mellom ørene. Snutepartiet kileformet og kraftig, snutelengden noe mindre enn halve skallens lengde, stoppen godt markert.
Øyne:
Ovale, dyptliggende, mørkebrune eller sorte med et livlig uttrykk. 
Ører: 
Middels store, V-formede med svakt avrundede spisser. De skal bæres hengende fremover og tett inntil kinnene. Det skal være god bredde mellom ørene.
Munn:
Små lepper. Sterk kjeve. Sterke og relativt store tenner. Saksebitt.
Nese:
Neseparti skal være kileformet og kraftig. Neselengden skal være ca. 2/3 av avstanden fra stop til nakkeparti.
Hals:
Middels lang og kraftig. 
Kropp:
Kompakt med kort rygg, rett overlinje, godt buede ribben. 
Ben: 
Godt skråstilte skuldre, korte og rette forben. Parallelle bakben med muskuløse lår, velvinklet i kne og haseledd, lave haser. 
Bevegelser: 
Parallelle lave bevegelser, med kraftig fraspark.
Poter:
Runde med tykke tredeputer. 
Hale:
Skal ikke bæres ikke altfor høyt.
Pels: 
Hard, ru, rett og godt tilliggende, litt skjegg og markerte øyenbryn.
Den skal være lengre og mer raggete på hals og skuldre, kort og slett på hodet og ørene, med unntak av bart/skjegg og øyenbryn. Overdreven trimming er ikke ønskelig.
Farve: 
Alle nyanser av rød, hvetefarget, black and-tan og gråmelert. Hvite tegninger og flekker er uønsket.
Skulderhøyde:
Idealhøyden er 25 – 30 cm.
A-ha Trilogy: Three Classic Albums

A-ha Trilogy: Three Classic Albums er et trippel-musikkalbum med a-ha, utgitt i 2006.
Walter Kempowski

Opprinnelse og barndom

Walter Kempowski ble født den 29. april 1929 i Rostock som sønn til skipsreder og -megler Karl Georg Kempowski og kjøpmannsdatteren Margarethe Kempowski, født Collasius. Fra 1935 gikk han på gutteskolen St. Georg og fra 1939 på realgymnas.

Andre verdenskrig

I 1944 ble Kempowski forflyttet til en straffeavdeling i Hitlerjugend og i 1945, som 15-åring, innkalt i Wehrmacht. Faren hans falt i kamp i krigens sluttfase, den 26. april 1945. I 1946 måtte Walter Kempowski forlate skolen. Etter forskjellige oppgaver som bud i en trykkeri i Rostock begynte han i kjøpmannslære. Fordi han manglet arbeidstillatelse, var det ikke mulig å fortsette ved Rowohlt Verlag i Hamburg hvor han bodde fra 1947, tok han en stillig som ekspeditør ved en av US Armys PX-Stores i Wiesbaden.

Fengsel i Bautzen

Den 8. mars 1948, mens han var på besøk hos moren i Rostock, ble Walter Kempowski som engasjerte seg i det liberale partiet LDP, arrestert av den sovjetiske NKWD. Hans bror Robert Kempowski som videreførte rederiet, hadde samlet fraktpapirer fra kontoret for å kunne bevise at den sovjetiske okkupasjonsmakten fjernet større mengder demonteringsgods fra Tyskland enn det var avtalt med De allierte. Walter Kempowski skulle overgi dokumentene til amerikanere. Derfor dømte et sovjetisk militærtribunal begge brødre til 25 år arbeidsleir for spionasje. I tillegg ble moren dømt til 10 år for ikke-anmeldelse av utenlandske agenter. Walter Kempowski måtte sone i spesialleir nr. 4 i Bautzen. Erfaringene i Bautzen skrev han om i sitt første verk Im Block. Ein Haftbericht i 1969.

Ny begynnelse

Den 8. mars 1956 ble Kempowski løslatt. han dro tilbake til Hamburg til moren som hadde blitt løslatt i 1954. Han begynte å skrive dagbøker. I 1957 fikk han abitur i Göttingen og begynte lærerstudiet. Der giftet han seg med prestdatteren Hildegard Janssen fra Friesland, som også ble lærer. 1960–1979 jobbet han som lærer i Zeven og andre steder i nærheten av Bremen.
I 1961 ble sønnen Karl-Friedrich født, og i 1962 datteren Renate.

Forfatteren

På 1960-tallet intensiverte Kempowski sin virksomhet som forfatter. I 1975 ble han kjent for et større publikum ved filmatiseringen av hans autobiografisk roman „Tadellöser und Wolff“. 
1980–1991 underviste han i litteraturproduksjon ved Carl-von-Ossietzky-universitetet i Oldenburg. 
Den 5. oktober 2007 døde han i Rotenburg (Wümme).
MD5

Windowsprogram til å verifisere sjekksummen i filer

DiamondCS MD5
MD5 GUI (GUI)
md5sums (CLI)

Linuxprogram til å verifisere sjekksummen i filer

md5sum
Landhockey under Sentralamerikanske og karibiske leker 1993

Landhockey under Sentralamerikanske og karibiske leker 1993. Landhockey var en av flere sporter i de syttende sentralamerikanske og karibiske leker som ble arrangert i Ponce på Puerto Rico i perioden 19. til 30. november 1993. Det var fjerde gangen som landhockey var med i de sentralamerikanske og karibiske leker. Det var to turneringer, en for menn og en for kvinner, Cuba vant begge.
Lucas Faydherbe

Biografi

Han var sønn av billedhuggeren, maleren og dikteren Hendrik Faydherbe (1574–1629), som også var formann for kammeret for retorikk De Peoene i Mechelen. 55 år gammel døde han, og etterlot seg den tolvårige sønnen. Lucas Faydherbe gikk etter dette i lære hos stefaren Maximiliaan Labbee og tyve år gammel reiste Faydherbe til Antwerpen, der han ble en av Peter Paul Rubens' lærlinger. Faydherbe ble hos Rubens frem til denne døde i 1640, totalt tre år.
Samme år som Rubens døde giftet Faydherbe seg med Maria Snyers, og slo seg ned som billedhugger i Mechelen. Takket være et anbefalingsbrev fra Rubens ble han fritatt for skatteplikten. Han utførte forskjellige større arbeider i Mechelen, blant annet høyalteret i St. Romboutskatedralen, gravminnet over erkebiskop Cruessen, kirken i Leliëndaal og basilikaen i Hanswijk.
Lucas Faydherbe og Maria Snyers fikk tolv barn. Blant disse var maleren Rombout (1649-'74) (som gikk i lære hos Jacob Jordaens) og billedhuggeren Jan Lucas (1654–1704). I sitt atelier hadde han to assistenter, Mattheus van Beveren og Jan Cosyns, og flere lærlinger, Jan-Frans Boeckstuyns, Jan van Delen, Frans Langhemans, Nicolas van der Veken og Rombout Verhulst.
Redneck

Redneck er historisk sett et nedsettende amerikansk slanguttrykk brukt om en fattig, uutdannet, hvit farmer fra Sørstatene i USA.
Uttrykket kommer originalt ifra tiden hvor unions-soldatene kjempet for å ivareta det 17. grunnlogstillegget. De fleste unions-soldatene under de kaldere perioden brukte skjerf som var farget rødt for å ungå å få smerter i nakken. Dette ble etterhvert den nye meningen til ordet, og befolkningen som bor i de syd-østlige og sydlige deler av USA blir til stadighet forbundet med såkalte «Rednecks»

Liknende betegnelser og bruk

Redneck minner i betydning om cracker, som særlig brukes i Georgia og Florida, hillbilly i Appalachene og Ozark, white trash og hick. Den vanligste betydningen i USA, det vil si «fattige hvite på landet sør i USA», oppstod trolig fordi bønder og andre landarbeidere fikk rød hals og nakke etter arbeid utendørs i steikende sol; et sitat fra 1893 definerer rednecks som «poorer inhabitants of the rural districts (...) men who work in the field, as a matter of course, generally have their skin burned red by the sun, and especially is this true of the back of their necks». I de siste tiårene har uttrykket utviklet seg til en  betegnelse på stereotypien av eller karikaturen på sneversynte, skinnhellige, lavutdannede, pøbelaktige motstandere av det moderne og er ofte blitt brukt for å angripe konservative personer og tilhengere av raseskillepolitikk. Samtidig har mange fra Sørstatene og folk utenfor USA tatt til seg uttrykket som en mer positiv, ofte litt selvironisk betegnelse.
Welcome Into My Heart

Welcome Into My Heart er et musikkalbum med Egil Eldøen, utgitt i 1985. Det er hans første som soloartist.
Izale McLeod

Biografi

Izale Michael McLeod, som har vært en del av Derby sitt fotballakademi, spilte sin første ligakamp for Derby County den 28. september 2002 mot Ipswich Town. Hans første scoring for the Rams kom 30. oktober 2002 i en ligakamp mot Sheffield United, og totalt noterte McLeod seg for tre ligamål på 29 kamper i 2002/03-sesongen. Den påfølgende sesongen ble det ett mål på 10 ligakamper for klubben fra Derbyshire, og i mars 2004 ble han lånt ut til Sheffield United. Han debuterte for the Blades den 13. mars 2004 i en ligakamp mot Watford, og da han returnerte tilbake til Derby i mai 2004 hadde han spilt syv ligakamper for Sheffield United.
I juli 2004 gikk han til Milton Keynes Dons og han spilte sin første kamp for denne klubben den 7. august 2004. Kampen var mot Barnsley, og McLeod scoret Milton Keynes Dons mål i kampen som endte 1–1. I hans første sesong for the Dons laget han 16 ligamål på 43 kamper, mens han i den påfølgende sesongen noterte seg for 17 mål på 39 ligakamper. I 2006/07-sesongen ble det 21 ligamål på 34 ligakamper for McLeod, og han ble også tatt ut på årets lag i League Two.
Belgias ambassade i Oslo

Konsulater

Det er fire honorære konsulater, hvorav ett i Reykjavík på Island.

Ambassadebygning

Fra 28. mai 2015 holder ambassaden til i en monumental hjørnegård som også huser annen virksomhet, deriblant en restaurant samt flere firmaers kontorer.
Tidligere holdt ambassaden til i Drammensveien 103D. Denne bygningen er imidlertid solgt.
Hvit kveldvikler

Utseende

En middelsstor (vingespenn 13-17 millimeter), lys vikler. Forvingens grunnfarge er hvitaktig, med grå tegninger. Det er vanligvis to litt diffuse, mer eller mindre firkantede flekker ved bakkanten og noen korte streker ved framkanten. Bakvingen er gråbrun.

Levevis

Larven utvikler seg på rakler av bjørk (Betula spp.).
De voksne viklerne flyr fra mai til juli.

Utbredelse

Den er utbredt i Europa, unntatt lengst i sør og nord, og i det nordlige Asia.
I Norge finnes den nord til Sogn og Fjordane.
Lapphumle

Kjennetegn

Lapphumla er sort med  to gule striper på brystet. De første leddene på bakkroppen er sorte, mens mesteparten av bakkroppen er rustrød til gulaktige, mest hos hunnene.

Størrelse

Målene kan variere, og særlig lengden er unøyaktig da bakkroppen kan trekkes sammen eller strekkes ut.
Dronninger: Lengde 15–18 mm, Vingespenn: 27–32 mm

Arbeidere:  Lengde 9–14 mm, Vingespenn: 17–26 mm

Hanner: Lengde 11–14 mm, Vingespenn: 23–27 mm

Bolet

Ligger like under bakken i et forlatt musebol. Koloniene er små tilpasset den korte sommeren og kaldere været i høyereliggende strøk.

Utbredelse

Vi finner lapphumla over hele Norge i og rundt fjellkjedene og høyereliggende strøk. Enkelteindivider kan treffes på helt ned i fjæra.
Team Tufte

Team Tufte er et norsk roteam etablert høsten 2008 bestående av de beste tungvektsroerne i Norge. Initiativtaker er Olaf Tufte (olympisk mester i roing), i samarbeid med Norges Roforbund. Målet med teamet er å trene norske roere slik at de kan oppnå gode internasjonale resultater, på linje med blant andre Olaf Tufte. Norske roere har vunnet mange olympiske medaljer siden sommer-OL i 1972.
Patolog

Norge

Vanligvis er hovedarbeidet hos patologer i Norge patologisk histologi, cytologi, obduksjoner, undervisning, medisinsk forskning og utvikling, og medisinsk kvalitetskontroll utføres i stort omfang.
I Norge er der ingen formelle subspesialiteter innen patologi 
(for eksempel en ”nevropatolog”  beskjeftiger seg vesentlig med nevropatologisk problematikk, en  ”cytopatolog” med cytologiske pasientprøver og en rettsmedisiner er en lege som arbeider med rettsmedisinske problemer.
[Godkjente spesialister i patologi]

Andre land

I andre land er tittelen,  utdannelsen, arbeidsoppgavene  og bakgrunnen noe annerledes.
I Sverige har man for eksempel spesialutdannelse innen cytologi som spesialitet (cytopatolog).
I noen land er det kliniske legespesialister som undersøker og vurderer  deler av det patologiske pasientmateriale (for eksempel hudleger (dermatologer) undersøker celle- og vevsmaterialet fra hud og gynekologer cellemateriale fra kvinner).
Hitoshi Nakata

Karriere

Hitoshi Nakata startet sin profesjonelle karriere i Fujita industries i 1984. Han har også spilt for Otsuka Pharmaceutical.
Han har tidligere vært trener for Nagoya Grampus Eight og Yokohama FC.
Alain Berger

Karriere

Alain Berger løp andre etappe på Sveits' stafettlag som tok VM-gull i Marienbad i Tsjekkoslovakia i 1991. Sammen med Thomas Bührer, Urs Flühmann og Christian Aebersold var Berger med å sikre det første sveitsiske gullet i stafett gjennom VM-historien. Berger løp første etappe da Sveits for andre gang på rad ble stafettverdensmestre. Dette skjedde i tyske Detmold i 1995. Hans beste individuelle prestasjon gjorde han under verdensmesterskapet i skotske Inverness i 1999. Da tok han bronsemedalje på den klassiske distansen, kun slått av nordmennene Bjørnar Valstad og Carl Henrik Bjørseth.
I 1999 var han med på å vinne orienteringsverdens største klubbstafett, Jukola, sammen med sin norske klubb Bækkelagets SK.
Remesfjorden

Remesfjorden (også skrevet Remasfjorden) er en liten fjord i Lindesnes kommune i Vest-Agder. Den har innløp mellom Østre Imsa ved fyret Imsa i vest og Finnøya, vest for Svinør og Åvik i øst. Herfra strekker den seg nesten fire kilometer nordover. Nord for Østre Imsa går det en bukt inn mot øst, Svenevigbukta, til Svenevig og Reme. Videre nordover går fjorden én kilometer videre inn mot Remesvik.
Vest for Imsa ligger Njervesfjorden, mens Syrdalsfjorden ligger øst for Åvik og Svinør.
Jiaohu

Jiaohu (角胡; pinyin: jiǎohú) er et kinesisk strengeinstrument tilhørende  huqininstrumentene.  Den har to strenger og en lydboks laget av kuhorn. Den åpne fremre enden av lydboksen er dekket med slangeskinn. 
Instrumentet er særlig brukt innen folkegruppen gelao i den autonome region Guangxi sør i Kina. 
Instrumentets navn kommer fra jiǎo (角, som betyr «horn») og hú (胡, som er en forkortelse av huqin).
Stimula swinhoei

Utseende

En middelsstor, ensfarget brun smyger.

Utbredelse

Arten er utbredt i Sørøst-Asia, der den er kjent fra det nordlige Thailand, Burma, Laos og Yunnan.